Foto: Tviter/ Demokratska stranka (Arhiva)

Tri stranke objavile su ujedinjenje na skupu u Kombank dvorani pod sloganom „Demokrate zajedno“, na kojem su se obratili Nebojša Zelenović, Aleksandar Ivanović i Zoran Lutovac, koji je pozvao sve demokrate da zajedno grade DS i ponovo osvoje otetu slobodu.

„Odluka nas u ovoj sali mora biti – borba“, poručio je Lutovac članstvu, poštovaocima i funkcionerima ujedinjene DS.

„Ujedinjujemo se zato što smo racionalni i odgovorni ljudi i što to građani očekuju od nas“, dodao je on, napominjući da DS treba jaka politička organizacija i da evropske vrednosti budu svakodnevni život, a ne slovo na papiru. Lutovac je rekao da saradnja u Savezu za Srbiju ima cilj okupljanje opozicije, za poštene izbore i prelaznu vladu. Predsednik ZZS Neobojša Zelenović, koji je i gradonačelnik Šapce, je istakao da ujedinjeni počinju novi život u velikoj, snažnoj DS, koja će tražiti i dobiti mandat građana Srbije da sprovede preobražaj države u modernu jaku zemlju u kojoj će dobro da se živi.

„Sve je u našim rukama, mi možemo ponovo da promenimo Srbiju, moguće je“, poručio je on.

Prema Zelenovićevim rečima, ključno je pronaći nove političke prvake od Vranja do Subotice, nove spososbne i hrabre ljude koji će u svojim gradovima i opštinama povesti građane u borbi za normalan život. „Siguran sam da ćemo ubrzo imati desetine novih lidera koji će izmeniti lice naše političke scene“, rekao je on.

Najavio je veliku kampanju koja treba da naparvi mrežu od 50.000 volontera, entuzijasta koji veruju u vrednosti DS.

„Ovako organizovana politička sila će omogućiti održavanje poštenih izbora i ovako ćemo sprečiti krađu glasova i odbraniti normalnost u Srbiji“, zaključio je Zelenović.

Napomenuo je da već šest meseci kao pobunjeni građani protestuju jer nema slobodnih izbora. „Nećemo učestvovati na izborima, ukoliko nisu fer, nećemo učestvovati u radu državnog i lokalnih parlamenata dok se ne stvore uslovi za normalan rad tih institucija“, naglasio je Zelenović.

Kako je rekao, to su teške odluke, ali neophodne, kao što je bilo neophodno napraviti savez sa veoma različitim strankama i Sporazum s narodom. Prema njegovoj oceni, naspram beskrupuloznog protivnika savezništvo se mora praviti sa svakim ko je spreman da se bori za normalan život i slobodu. Predsednik Beogradskog odbora SDS Aleksandar Ivanović je predočio je ad je jedan od razloga ujedinjenja to što neko mora stati na put ludilu u Srbiji.

„Odakle, majstore, 300.000 evra u rancu, kako se zove tetka i odakle stotine hiljada evra za kupovinu stana, ko su bezočni ljudi koji širom zemlje uništavaju prirodu, ko je konačno taj kompletni idiot koji je u jednom danu resetovao pravnu državu u Savamali“, upitao je i ukazao da kad se dođe do tih odgovora, oni sa sobom nose mnogo godina robije.

„To je glavno izvorište cele njihove agresije na svakog ko podigne glavu“, rekao je Ivanović. „Prvi i osnovni korak u uspostavljanju političke stabilnosti je smena Aleksandara Vučića, njegovog režima i političke -pljačkaške hobotnice koju je uspostavio“, poručio je. On je ocenio da je državna kosovska politika doživela krah, kad su počeli da trguju sa onim što Srbija nije izgubila ni u ratu i poručio da ne veruje u granice, već u dogovor, pomirenje Srba i Albanaca.

U Proglasu, koji je pročitan na skupu, navedeno je da je, pošto je demokratija u Srbiji ukinuta autoritarnom vlašću, neophodno ujedinjenje demokratskih snaga na jasnoj ideološkoj i programskoj platformi, koja će se suprotstaviti uništavanju demokratske perspektive Srbije. Pripadnici DS, SDS i ZZS srodnih političkih opredeljenja i programskih ciljeva doneli su odluku da se ujedine u DS. Ujedinjenju su prisustvovali i predsednik SDS Boris Tadić, jedan od osnivača DS Dragoljub Mićunović, bivši predsednik DS Dragan Šutanovac, nekadašnji funkcioner, predsednik Narodne stranke Vuk Jeremić i drugi.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se